Toestemming gegee vir Jehovah Getuie se bloedoortapping | Maroela Media
Argieffoto (Foto: docbuzz.fr)
Die Durbanse hooggeregshof het 'n dokter in KwaZulu-Natal toestemming gegee om 'n bloedoortapping te doen vir 'n 10-jarige meisie wie se ouers Jehovah se Getuies is, het die Saturday Star berig.
Dr. Monica Vaithilingum, 'n pediatriese hematoloog, het die Sentrum vir Kinderwette in Pretoria genader nadat die meisie se ouers geweier het om toestemming te gee vir 'n bloedoortapping, weens hul geloof.
Die kind is in Februarie gediagnoseer met 'n lewensgevaarlike outoïmmuun-siekte. Sy was bloedarmoedig en het 'n bloedafwyking gehad.
Volgens die dokter was 'n bloed- en plaatjieoortapping noodsaaklik om die kind te stabiliseer en behandeling te begin.
Die kind se toestand het dramaties verbeter nadat sy die behandeling ontvang het.
"Ek het 'n pligsbesef gehad, maar wou steeds die ouers se geloof respekteer. Ek het gedoen wat ek moes doen," het Vaithilingum gesê. Die Sentrum vir Kinderwette het 'n advokaat Donderdagaand opdrag gegee om toestemming van die Durbanse hooggeregshof te bekom. -SAPA
Hoop net nie die Jehowah-gemeenskap gaan nou die arme kind en haar ouers verwerp nie. Het al ril-stories gehoor oor die saak.
Gaan google bietjie hierdie. Julle sal geskok wees.
@AmY – lees gerus ook die boek Die Getuie deur Christine Barhuizen-le Roux – jy sal jou hande saamslaan.
@Solly – ek het die boekvoorlesing op RSG gevolg. Ek was verstom.Het somtyds byna van my stoel afgeval van skok.